San Siro

San Siro ili Stadion "Giuseppe Meazza" je nogometni stadion u Milanu, koji se nalazi u istoimenoj četvrti. Na ovom stadionu svoje domaće utakmice igraju Inter i Milan. Građen je od 1. augusta 1925. do 15. septembra 1926. Za manje od godinu dana izgrađen je stadion s kapacitetom od 35.000 gledalaca. Gradnja je koštala oko 5 miliona lira, a finansirana je od strane tadašnjeg predsjednika AC Milana, Piera Pirellija. Prva utakmica igrana na ovom stadionu bio je upravo derbi između velikih rivala Milana i Intera 19. septembra 1926. Inter je pobijedio 6-3. 1935. godine AC Milan prodao je stadion gradskim vlastima, koje su dodale drugi nivo gledališta, povećavši kapacitet na 60.000. Reflektori su postavljeni 1957, a deceniju kasnije postavljen je i semafor. 1980. ovaj "hram fudbala" dobija ime po legendi Intera, Giuseppeu Meazzi. Stadion je posljednji put obnovljen pred Svjetsko prvenstvo 1990, kad je dodan treći nivo i kapacitet povećan na 80.065 sjedećih mjesta. Historija Gradnja stadiona počela je 1925. u dijelu Milana koji se zove San Siro, a sam stadion je imao naziv "Nuovo Stadio Calcistico San Siro" (Novi nogometni stadion San Sira). Ideja za izgradnju stadiona u naselju u kojem se nalazi i hipodrom potekla je od tadašnjeg predsjednika AC Milana, Piera Pirellija. Arhitekti su dizajnirali stadion namijenjen jedino za nogomet bez staza za atletiku. Otvaranje je zakazano za 19. septembar 1926. kada je gradski rival i tada gost na stadionu, Inter, porazio domaćina, Milan, sa 6-3 pred 35.000 gledalaca. 1947. godine i Inter je svoje domaće utakmice počeo igrati na tom stadionu i tako je do danas. Uz Milan i Inter, i nogometna reprezentacija Italije koristi taj stadion za domaće utakmice, a na njemu su odigrana i 3 finala Lige prvaka (1965, 1970. i 2001), s tim da je San Siro određen za domaćina finala i 2016, a Internazionale je tu odigrao domaće utakmice finala Kupa UEFA 1991. i 1994. Tada su se u finalu igrale dvije utakmice, a taj format promijenjen je 1998. Stadion je renoviran za Svjetsko prvenstvo 1990, a tada je u njega uloženo 60 miliona dolara, te je svrstan u UEFA-inu 4. kategoriju stadiona. Kao dio renoviranja, ukinuta su stajaća mjesta, a sve tribine osim istočne uveliko su proširene. Zbog toga je bilo potrebno dodati 11 betonskih stubova izvan stadiona. Četiri stuba nalaze se na uglovima i drže krov stadiona, koji je po svom izgledu jako specifičan. Inter trenutno nastoji napraviti novi stadion za svoje potrebe. Renoviranja 1939 - povećane tribine i iskorišteni uglovi stadiona; 55,000 gledalaca na utakmici Italija-Engleska (2-2) 1940 - 65.000 gledalaca na utakmici Italija-Njemačka 1955 - završena još dva reda tribina za ukupni kapacitet od 100.000 1956 - 25. aprila 100.000 gledalaca na utakmici Italija-Brazil 3-0 (Virgili 2, De Sordi). Nakon tragedije na Heyselu kapacitet je smanjen na 80.000 sredinom 1980-ih godina. 1987 - u cilju priprema za SP 1990. vlada Italije je gradu Milanu dala 30 miliona $ za modernizaciju stadiona, ali na kraju je uloženo duplo toliko; arhitekti su dodali 11 tornjeva visine 50 m; 4 tornja su postavljena da drže krov, što je na kraju samom vanjskom dijelu stadiona dalo specifičan izgled 1990 - treći dio tribina na tri strane stadiona završen; kapacitet: 85.700 2002 - 400 sjedišta za novinare Budućnost: moguć je završetak dodatnog reda za istočnu tribinu, što bi uvjetovalo kupovinu hipodroma iza stadiona Prosječna posjeta Panorama Reference Vanjski linkovi San Siro Website San Siro Muzej 3d Panorama pregled AC Milan Website FC Internazionale Milano Website ACMilan.it.pn Arhivirano 17. 2. 2015. na Wayback Machine San Siro na WorldStadiums.com Arhivirano 31. 3. 2017. na Wayback Machine